Det burde næste ikke kunne hænge sammen, men det gør det for familien Jacquet Thrysøe fra Aalborg. Op til fem dage om ugen står mor Simone op klokken 05.45 for at blive klar til arbejdsdagen, og hun er først hjemme igen omkring klokken 21.30. Simone Jacquet Thrysøe er med på det danske kvindelandshold i ishockey, der deltager ved dette års vinter-OL i Kina. Og det er en kæmpe drøm, der er gået i opfyldelse for ishockeyspilleren fra Aalborg, som til daglig skal lægge et større logistisk puslespil for at få hverdagen til at hænge sammen. Ud over at være OL-deltager er Simone Jacquet Thrysøe nemlig mor til to og har et fuldtidsjob. - Min ene datter spiller også ishockey, så som oftest går turen til ishockeyhallen, når jeg har fri fra arbejde, fordi hun skal træne. Når hendes træning er forbi, så tager min mand pigerne med hjem, for så skal jeg selv træne, fortæller Simone Jacquet Thrysøe. Begyndte som kunstskøjteløber Det var egentlig ikke meningen, at 34-årige Simone Jacquet Thrysøe skulle ende som landsholdspiller i ishockey. Det var nemlig oprindeligt kunstskøjteløb, hun kastede sig over, men knæene kunne ikke holde til de mange spring, som kunstskøjteløbere udfører. Simone Jacquet Thrysøe elskede dog at stå på skøjter, og derfor besluttede hun sig for at prøver kræfter med ishockeysporten. En sport, hvor der kun er i alt 845 kvindelige udøvere i Danmark, og hvor der derfor ikke er mange hold, der kun består af piger eller kvinder. Simone Jacquet Thrysøe trænede derfor sammen med drengene, og det gør hun stadig i dag, hvor hun spiller på Aalborgs hold i kvindeligaen og på kvindelandsholdet. Og det har været givet godt ud for Simone Jacquet Thrysøe at træne med drengene. Hun er blevet så god, at hun har spillet med på det danske kvindelandshold i 18 år. I år bliver to store mål indfriet for hende og holdet. Først gælder det vinter-OL i Beijing, og senere i år spiller Danmark A-VM på hjemmebane i Frederikshavn og Herning. - Jeg glæder mig til at få lov at spille kampe på den store scene, men jeg ser også frem til at træde ind i OL-byen og opleve den atmosfære, der er. Der er jo atleter fra alle mulige sportsgrene med ved OL, siger Simone Jacquet Thrysøe. Slet ikke færdig med ishockey Når Simone Jacquet Thrysøe nu får lov at opleve at være med til det ultimative inden for sin sport - OL - så skulle man tro, at man som 34-årig mor til to med en travl hverdag var fristet til stille skøjterne på hylden. Sådan ser den nordjyske ishockeyspiller dog ikke på det. - Jeg nyder at give glæden ved ishockeysporten videre til yngre piger, så når jeg på et tidspunkt har prøvet det, jeg vil som spiller, så kunne jeg godt finde på at gå trænervejen, siger Simone Jacquet Thrysøe. Det danske kvindelandshold spiller første kamp ved vinter-OL fredag morgen klokken 05.10 dansk tid, hvor værtsnationen Kina er modstanderen. Se hele interviewet med ishockey-spilleren her:

Referat:
Simone Jacquet Thrysøe har i 18 år spillet på det danske kvindelandshold i ishockey. Normalt har hun en travl hverdag som mor til to med fuldtidsjob, men de kommende dage fokuserer hun fuldt ud på at repræsentere Danmark ved vinter-OL.